कागज वन का एक अन्य उत्पाद है। ऐसा माना जाता है कि पेपर शब्द की उत्पत्ति मिस्र में नील नदी के किनारे पायी जाने वाली पेपीरस नामक घास से हुई। कागज बनाने की कला का आविष्कार ईसा से 300 वर्ष पूर्व चीन में हुआ था। भारत में कागज बनाने की कला का विकास आठवीं शताब्दी में हुआ। कागज बनाने में सर्वाधिक उपयोगी पदार्थ लकड़ी की लुग्दी होती है। भारत में लुग्दी बनाने वाली लकड़ी का अभाव है। यह लुग्दी मुख्य रूप से कोणधारी वृक्ष चीड़, स्प्रूस, हेमलॉक, फर आदि लकड़ियों से तैयार की जाती है। लुग्दी तैयार करने वाले अन्य वृक्ष हैं- यूकेलिप्टस, शहतूत, सलाई, वाटल और बलगम आदि, जिनसे विशेष रूप से अखबारी कागज बनाया जाता है। कागज बनाने में लकड़ी की लुग्दी के अलावा अन्य कई वन्य पदार्थ उपयोगी होते हैं, यथा-घास, बांस, जूट आदि। कागज के लिए उपयोगी घास उत्तर प्रदेश, बिहार, मध्य प्रदेश व हरियाणा में बहुतायत से मिलती है। लकड़ी की लुग्दी हिमालय के दुर्गम स्थानों से तथा कागज के लिए उपयुक्त बांस का उत्पादन महाराष्ट्र, केरल, त्रिपुरा, मध्य प्रदेश, बिहार, आंध्र प्रदेश कर्नाटक, पश्चिम बंगाल, ओडीशा आदि स्थानों में होता है।